b'\n_START_ARTICLE_\nLars Olsen\n_START_SECTION_\nUra pelaajana\n_START_PARAGRAPH_\nOlsen aloitti pelaajauransa juniorina Glostrup IF:ss\xc3\xa4 debytoiden seuran kolmosdivisioonajoukkueessa vuonna 1980. H\xc3\xa4n nousi nopeasti isompiin ympyr\xc3\xb6ihin ja pelasi jo kaudella 1981 p\xc3\xa4\xc3\xa4sarjaseura K\xc3\xb8gess\xc3\xa4. H\xc3\xa4n edusti joukkuetta nelj\xc3\xa4n kauden ajan pelaten 105 liigaottelua. Kauden 1984 j\xc3\xa4lkeen Olsen siirtyi paikallisvastustaja Br\xc3\xb8ndbyhyn, jossa juhli viitt\xc3\xa4\xc3\xa4 Tanskan mestaruutta vuosina 1985\xe2\x80\x931991. Br\xc3\xb8ndby-vuodet olivat lopullinen l\xc3\xa4pimurto Olsenin uralla ja 1988 h\xc3\xa4net valittiin Tanskan vuoden pelaajaksi. _NEWLINE_Viiden mestaruuden j\xc3\xa4lkeen Olsen siirtyi 1991 Turkin Superliigassa pelaavaan Trabzonsporiin, jossa juhli seuraavana kev\xc3\xa4\xc3\xa4n\xc3\xa4 Turkin cupin mestaruutta. Menestykses\xc3\xa4t huolimatta Olsen j\xc3\xa4tti seuran yhden kauden j\xc3\xa4lkeen jatkaen uraansa Belgiassa RFC Seraingin joukkueessa. H\xc3\xa4n edusti viel\xc3\xa4 sveitsil\xc3\xa4isseura FC Baselia, kunnes palasi 1996 takaisin Br\xc3\xb8ndbyhyn, jossa voitti uransa viimeisen Tanskan mestaruuden kev\xc3\xa4\xc3\xa4ll\xc3\xa4 1996._NEWLINE_Tanskan maajoukkueessa Olsen pelasi urallaan 84 A-maaottelua. H\xc3\xa4n debytoi huhtikuussa 1986 Bulgariaa vastaan ja nousi pian vakiomaajoukkuepelaajien joukkoon.  H\xc3\xa4n edusti Tanskaa EM-kisoissa 1988, mutta j\xc3\xa4i kapteeniksi valitun veteraanipuolustaja Morten Olsenin varjoon.  _NEWLINE_Nelj\xc3\xa4 vuotta my\xc3\xb6hemmin EM-kisoissa 1992 Lars Olsen sai kunnian kantaa maajoukkueen kapteeninnauhaa. Kisat olivat menestys Tanskalle ja Olsenille p\xc3\xa4\xc3\xa4ttyen mestaruusjuhliin. Seurajoukkueuran jatkuttua Belgiassa ja Sveitsiss\xc3\xa4 1992\xe2\x80\x931994 Olsen joutui maajoukkueessakin sivuraiteelle. H\xc3\xa4n palasi viel\xc3\xa4 mukaan joukkueeseen EM-kisoihin 1996 muttei pelannut yht\xc3\xa4\xc3\xa4n ottelua.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Olsen jatkoi ty\xc3\xb6t\xc3\xa4 jalkapallon parissa toimien Br\xc3\xb8ndby IF:n organisaatiossa erilaisissa valmennusteht\xc3\xa4viss\xc3\xa4 niin reservi- kuin juniorijoukkueidenkin parissa. H\xc3\xa4n toimi my\xc3\xb6s edustusjoukkueen apulaisvalmentajana._NEWLINE_P\xc3\xa4\xc3\xa4valmentajadebyyttins\xc3\xa4 Olsen teki tammikuussa 2003, kun h\xc3\xa4nest\xc3\xa4 tuli Randers FC:n p\xc3\xa4\xc3\xa4valmentajana. H\xc3\xa4n nosti seuran Tanskan superliigaan kaudeksi 2003/04, mutta visiitti j\xc3\xa4i yhteen kauteen. Olsen kuitenkin sai jatkaa seurassa ja juhli Tanskan cupin voittoa 2006. Samalla kaudella seura my\xc3\xb6s palasi takaisin p\xc3\xa4\xc3\xa4sarjaan ja Olsen valittiin vuoden valmentajaksi. _NEWLINE_Tammikuussa 2007 Olsen siirtyi Randersista Odense BK:n p\xc3\xa4\xc3\xa4valmentajaksi.  H\xc3\xa4nen johdollaan OB taisteli Tanskan mestaruudesta kaudella 2008/09, mutta joutui taipumaan FC K\xc3\xb6\xc3\xb6penhaminalle viidell\xc3\xa4 pisteell\xc3\xa4. Olsen sai potkut OB:n p\xc3\xa4\xc3\xa4valmentajan teht\xc3\xa4vist\xc3\xa4 syyskuussa 2010 kehnojen tulosten vuoksi. _NEWLINE_Marraskuussa 2011 Olsenista tuli F\xc3\xa4rsaarten maajoukkueen uusi p\xc3\xa4\xc3\xa4valmentaja.'